Eksodus 7 ABA - Die Here het vir Moses gesê: “Jou broer - Bible Search
Eksodus 6 Eksodus 8
1Die Here het vir Moses gesê: “Jou broer Aäron moet alles sê wat jy vir hom sê, soos ’n *profeet sê wat God vir hom sê. 2Jy moet vir jou broer Aäron alles sê wat Ek vir jou sê, en hy moet met die farao praat en vir hom sê hy moet die Israeliete laat gaan uit sy land. 3Maar Ek sal die farao hardkoppig maak sodat Ek eers baie *wonderwerke en *tekens in Egipte kan doen. 4Die farao sal nie na julle luister nie. Dan sal Ek die Egiptenaars swaar straf en Ek sal my volk, die Israeliete, uit Egipte bring. 5Die Egiptenaars sal weet Ek is die Here. Hulle sal dit weet wanneer Ek hulle straf en wanneer Ek die Israeliete uit Egipte bring.”
6Moses en Aäron het alles gedoen wat die Here vir hulle gesê het. 7Moses was 80 jaar oud en Aäron was 83 jaar oud toe hulle met die farao gaan praat het.
8Die Here het vir Moses en Aäron gesê: 9“Wanneer die farao vir julle sê julle moet ’n teken wys, dan moet jy vir Aäron sê: ‘Neem jou kierie en gooi dit op die grond voor die farao. Die kierie sal in ’n slang verander.’ ”
10Toe Moses en Aäron by die farao kom, het hulle gedoen wat die Here vir hulle gesê het. Aäron het sy kierie voor die farao en voor sy *amptenare op die grond gegooi, en dit het in ’n slang verander. 11Die farao roep toe die slim manne en *towenaars van Egipte, en hulle het dieselfde gedoen. 12Elkeen het sy kierie op die grond gegooi, en die kieries het in slange verander. Maar Aäron se kierie het hulle kieries ingesluk. 13Die farao het hardkoppig gebly en hy het nie na Moses en Aäron geluister nie. Dit was soos die Here gesê het.
14Die Here het vir Moses gesê: “Die *farao is baie hardkoppig. Hy wil nie die Israeliete laat gaan nie. 15Die farao sal môre-oggend na die rivier gaan. Wag vir hom op die rivier se wal. Neem die kierie wat in ’n slang verander het, in jou hand 16en sê vir die farao: ‘Die Here, die God van die *Hebreërs, het my na jou toe gestuur om te sê jy moet sy volk laat gaan sodat hulle Hom in die woestyn kan dien. Maar jy het nog nie geluister nie. 17Nou sê die Here Hy sal iets doen sodat jy kan weet Hy is die Here. Ek sal met hierdie kierie wat in my hand is, op die water in die Nyl-rivier slaan, en die water sal in bloed verander. 18Die visse in die Nyl-rivier sal vrek, en die rivier sal stink. Die Egiptenaars sal nie die rivier se water kan drink nie.’ ”
19Die Here het ook vir Moses gesê: “Sê vir Aäron: ‘Vat jou kierie en steek jou hand uit oor die Egiptenaars se water, oor al die plekke waar daar water is. Die water sal in bloed verander. Al die water in Egipte sal bloed wees, ook die water in die houtbakke en die water in die klipbakke.’ ”
20Moses en Aäron het gedoen wat die Here gesê het. Aäron het sy kierie opgelig waar die farao en sy *amptenare dit kon sien. Hy het op die water in die Nyl-rivier geslaan, en al die water in die rivier het in bloed verander. 21Die visse in die Nyl-rivier het gevrek en die rivier het gestink. Die Egiptenaars kon nie die Nyl-rivier se water drink nie. Al die water in Egipte was bloed. 22Maar die *towenaars van Egipte het dieselfde gedoen, en die farao het hardkoppig gebly. Hy het nie na Moses en Aäron geluister nie. Dit het gebeur soos die Here gesê het. 23Die farao het omgedraai en hy het na sy huis gegaan. Hy het nog nie geluister nie. 24Al die Egiptenaars het langs die rivier gate gegrawe om water te kry om te drink, want hulle kon nie die Nyl-rivier se water drink nie. 25Nadat die Here die Nyl-rivier se water in bloed verander het, was daar sewe dae lank nie water nie.